Perussuomalaisten puheenjohtaja Jussi Halla-aho viritteli Helsingissä keskiviikkona perussuomalaisten mahdollista oppositiopolitiikkaa.

Jussi Halla-aho lähestyi puoluevaltuuston puheessaan oikeistopolitiikkaa ja yritysten asiaa ajanutta kokoomusta. Mikäli nykyiset hallitusneuvottelut onnistuvat, jää perussuomalaiset oppositioon yhdessä kokoomuksen kanssa.

Suomi saamassa ennennäkemättömän punaisen hallituksen

Halla-ahon mukaan Suomi on saamassa ennennäkemättömän punaisen hallituksen.

– Demarit, vasemmisto kuin vihreät ja Rkp ovat tietyssä mielessä radikalisoituneet ja siirtyneet vasemmalle.

Halla-ahon mukaan perinteiset teemat kuten työväestön asema ja ympäristö ovat tehneet tilaa ”muodikkaille teemoille kuten fanaattisille maahanmuuttonäkemyksille, intersektionaaliselle feminismille ja yleiselle todellisuuskriittisyydelle”.

Halla-aho piti puheen puoluevaltuustossa.­

Halla-aho arvioi puoluevaltuustossa pitämässään puheessa , että myös konservatiivisemmalla keskustalla on Sipilän kauden jälkeen voimakasta sisäistä painetta siirtyä vasemmistolaisempaan politiikkaan.

– Lienee kohtuullista ennustaa, että tällä porukalla saadaan koottua erittäin yrittäjä- ja teollisuusvihamielinen hallitus.

Halla-aho maalailee uhkakuviksi tulevalta hallitukselta veronkorotuksia, Suomen kilpailukyvyn rapauttamista ilmastoposeerauksella, haitallisen maahanmuuton lisäämistä ja sekä hyökkäyksiä sananvapautta vastaan erilaisilla vihapuheen vastaisilla kampanjoilla.

– Punavihreät heiluttavat tahtipuikkoa, ja keskusta saa palkinnoksi muutaman siltarummun ja maakuntahallinnon.

Halla-aho pettynyt myös kokoomuksen yhteistyökykyyn

Perussuomalaiset ovat Halla-ahon mukaan pettyneitä kokoomuksen ja keskustan haluttomuuteen tehdä yhteistyötä perussuomalaisten kanssa.

– Todennäköisenä tuloksena on punavihreiden dominoima hallitus maassa, jonka eduskunnassa on vahva ei-sosialistinen enemmistö.

Halla-aho kertoi, että perussuomalaisilla ja kokoomuksella on yrittämisen aseman korostamisessa yhteisiä näkemyksiä.

– Voi olla, että tämä teema yhdistää kokoomusta ja perussuomalaisia.